Súradnice: 49°18′09″S 21°30′29″V﻿ / ﻿49,3024°S 21,508°V﻿ / 49.3024; 21.508

**Čierna hora** (667,1 m n. m.) je vrch v Ondavskej vrchovine, krajinnom celku Nízkych Beskýd. Leží nad obcou Rovné, približne 4 km západne od Svidníka. Vrcholom prechádza Cesta hrdinov SNP.

Poloha
------

Nachádza sa v centrálnej časti vrchoviny, v Prešovskom kraji, okrese Svidník a zasahuje na katastrálne územie obce Jurkova Voľa a Rovné. Najbližšími sídlami sú severne situovaná Jurkova Voľa, západne ležiaca Cernina, južne Rovné a východne Svidník.

Opis
----

Čierna hora je vretenovitý lesný masív z pieskovcového flyšu stredného eocénu, ležiaci v rozsiahlom hrebeni, lemujúcom západný breh Ondavy. Ten sa tiahne od vrchu Baňa (526 m n. m.) nad Stropkovom, severným a severozápadným smerom na Krásnu horu (585 m n. m.), pričom strednou časťou od Ostrého vrchu (599 m n. m.) po rázcestie Lazová lúka ním prechádza turistická magistrála Cesta hrdinov SNP. Na vrchole Čiernej hory je rozhľadňa s útulňou a altánkom.

Západným smerom sa nachádza Makovica (655 m n. m.), Kohútov (647 m n. m.), Kačalová (676 m n. m.), Široká hora (573 m n. m.), Lazinár (405 m n. m.) a Hampľová (385 m n. m.), južným leží Bukovec (453 m n. m.), Veľký Prieloh (441 m n. m.) a Rajsova hora (485 m n. m.), východným Ostrý vrch (599 m n. m.), Grúň (608 m n. m.), Kolesovka (503 m n. m.), Pacutová (650 m n. m.) a Timofejka (434 m n. m.) a severným Rohuľa (595 m n. m.), Kalinec (574 m n. m.) a Javorník (585 m n. m.). Vodu zo západných častí odvádza Cerninka, z južných jej prítok Šindliarka, smerujúce do Tople, severovýchodné svahy odvodňuje potok Rusinec do Ondavy. Vrcholom a hrebeňom prechádza turistická magistrála.

### Dejiny

V prvej svetovej vojne sa v okolí odohrali od septembra 1914 do marca 1915 vojenské operácie. Výsledkom týchto operácií boli straty na ľudských životoch, keď tu zahynulo skoro 4000 rakúsko-uhorských a ruských vojakov. Vojenské cintoríny sa nachádzajú v okolitých dedinách Kurimka, Cernina, Mlynárovce a Svidník. Až do dnešných dní sa tu nachádzajú stopy po vojenských zákopoch. 1 km pod vrchom Čierna hora sa nachádza pamätník obetiam prvej svetovej vojny.

### Výhľady

Na vrchole je malá odlesnená plocha, obklopená lesným porastom, ktorý neumožňuje rozhľad. Z rozhľadne je však vidieť okolité vrcholy Ondavskej vrchoviny, no tiež Busov, Čergov, Slanské a Vihorlatské vrchy, vzácne i Tatry.

Prístup
-------

* po  červeno značenej Ceste hrdinov SNP:
	+ od západu z Kurimky cez Lazovú lúku
	+ od východu zo Svidníka cez Ostrý vrch
* po  zelenej značke zo sedla Grob nad Rovným cez Ostrý vrch

Referencie
----------

1. 1 2   *Názvy vrchov, dolín, priesmykov a sediel* [online]. Bratislava: Úrad geodézie, kartografie a katastra SR, [cit. 2024-02-07]. Dostupné online. Archivované 2023-12-08 z originálu.
2. 1 2 3 4 5   *Mapový portál HIKING.SK* [online]. Denník N, [cit. 2024-02-07]. Dostupné online.
3. ↑   *Podrobný autoatlas – Slovenská republika 1 : 100 000*. Harmanec : VKÚ, a. s. 2008. ISBN 978-80-8042-509-8. Kapitola Mapová časť, s. 22.
4. 1 2  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2024-02-07]. Dostupné online.
5. 1 2 3 4   *Mapy.cz* [online]. sk.mapy.cz, [cit. 2024-02-07]. Dostupné online.
6. ↑  *Ondavská vrchovina. Turistická mapa.* 1 : 50 000. Harmanec: VKÚ, a. s.
7. ↑   *Peakfinder* [online]. peakfinder.org, [cit. 2024-02-07]. Dostupné online.

Pozri aj
--------

* Ondavská vrchovina
* Zoznam vrcholov v Ondavskej vrchovine

Externé odkazy
--------------

* Poloha na turistickej mape

| * z
* d
* u
Ondavská vrchovina |
| --- |
| Časti | 
* Raslavická brázda
* Kurimská brázda
* Stropkovská brázda
* Mirošovská brázda
* Zborovská kotlina
* Ohradzianska kotlina

 |
| Prírodné rezervácie | 
* Demjatské kopce
* Pod Beskydom
* Radomka
* Slatina pod Lieskovcom
* Zborovský hradný vrch

 |
| Prírodné pamiatky | 
* Petkovský potok

 |
| Chránené areály | 
* Radomská slatina
* Štefanovská borina

 |
| Kultúrne a historické pamiatky | 
* Bardejov
* Bardejovské Kúpele
* Zborovský hrad

 |
| Vybrané vrcholy Ondavskej vrchovinyZoznam vrcholov | 
* Smilniansky vrch (749)
* Kačalová (676)
* Czeremcha (670)
* Čierna hora (667)
* Makovica (655)
* Kaštielik (647)
* Kohútov (647)
* Haľagoš (642)
* Spálený vrch (642)
* Vysoký vrch (640)
* Jedlina (620)
* Grúň (608)

 |
| Vybrané sedlá Ondavskej vrchoviny | 
* Beskyd
* Dujava
* Polianske
* Zajačí vrch

 |